Motlanthe internasionaal vereerOudpresident Kgalema Motlanthe (Foto: ANA/Nhlanhla Phillips) Oudpres. Kgalema Motlanthe het ŉ internasionale vredesprys ontvang. Motlanthe is in November met die Internasionale Gusi-vredesprys vereer vir sy prestasies in die veld van staatmanskap en veral sy politieke leierskap en diens in die ANC. Die Kgalema Motlanthe-stigting het dié nuus in ŉ verklaring Dinsdag aangekondig. Die prys is tydens Motlanthe se besoek aan die Filippyne in Suidoos-Asië oorhandig. Die toekenning vereer leiers vir hul bydrae tot wêreldvrede, respek vir menswaardigheid en vooruitgang. Bekroondes word ook vereer vir hul werk om menseregte, demokrasie en gelykheid te bevorder. Motlanthe, wat ná oudpres. Thabo Mbeki vir ŉ wyle aan die stuur was voordat oudpres. Jacob Zuma die leisels oorgeneem het, het later een van Zuma se felste kritici geword.